**DESPRE CAVITĂȚI ȘI PISCURI**

*Blacks*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nu pot să cred că drumul mi-e aproape

de un final pe care nu l-am vrut,

că nu am timp să biruiesc în toate

așa cum am simțit când m-am născut.

M-am ridicat la luptă fără oaste,

un biet ostaș lipsit de îndoieli

că prin gândiri și firi iconoclaste

nu voi răzbi absurde șovăieli.

Iar viața s-a întins ca o himeră

cu provocări grupate-n eșicher

ce așteptau să-și facă carieră,

iar lupta să și-o prindă la rever.

Nu m-a cuprins nicicând vreo îndoială

Și orice provocare am acceptat

căci soarta, printr-o dreaptă rânduială,

cu tinerețe m-a împlătoșat.

Drapel mi-am pus a inimii credință

că voi răzbi în tot ce mi-am propus,

Iar moartea, cu absurda ingerință,

nu va putea sa-mi cânte de apus.

Prin bătălii am prins în a mea listă,

ca un totem în viață de urmat,

a mea vointă, poate anarhistă,

ce mi-a adus statutul asumat.

Prefer să cred că fiecare luptă

e-o treaptă construită în destin,

iar scara vieții fi-va întreruptă

când omul va fi doar un filistin.

N-am acceptat cutuma de prin vorbe

că tot ce-i important e la final,

că doar războiul poate să-ți aprobe

un rang de-nvingător convențional.

Și m-am înscris la fiecare luptă

și-n fiece atac am fost recrut,

Iar calea spre lumină, c-am abruptă,

am atacat-o făr’ să fi căzut.

În piscuri am găsit așezământul

a tot ce lumea însăși a creat

și folosind cel mai ades cuvântul

izvorul nemuririi l-a gustat.

Dar am văzut c-a mea eternitate

e doar o viață și nimic apoi,

că al meu pisc e doar o cavitate

ce stă în umbra unor piscuri noi.

Am aruncat săgeata-n orizonturi,

spre alte piscuri gândul s-a întins

și am văzut un nesfârșit de fronturi,

o nouă provocare de învins.

Dar sunt bătrân, cuprins de-o grea durere

căci moartea nu semnează niciun pact

să-mi lase timp ca prin interna vrere

un pisc ca să mai urc, un ultim act.